Genocída (právo)

Genocída alebo genocídium je čiastočné alebo úplné vyvraždenie skupiny osôb alebo jej ťažké duševné či telesné poškodenie s cieľom zničiť ju, zvyčajne z náboženských, rasových, jazykových, národnostných, niekedy aj kultúrnych či politických príčin. Známa je napríklad nacistická genocída židovského, rómskeho a slovanského  obyvateľstva počas druhej svetovej vojny. Je tým najťažším zločinom proti ľudskosti. Podľa medzinárodného práva je genocída nepremlčateľný medzinárodný zločin.

Na genocídu sa vzťahuje Dohovor o zabránení a trestaní zločinu genocídy (1948) a Dohovor o nepremlčateľnosti vojnových zločinov proti ľudskosti (1968).

Podľa týchto dohovorov je genocída akýkoľvek z nasledujúcich činov, ak sú páchané s úmyslom zničiť národnú, etnickú, rasovú alebo náboženskú skupinu:
 a) usmrtenie príslušníkov skupiny
 b) ťažké telesné alebo duševné ublíženia členom skupiny
 c) úmyselné uvedenie ktorejkoľvek národnej, rasovej, etnickej, alebo náboženskej skupiny  do takých ekonomických a sociálnych životných podmienok, ktoré vedú k jej čiastočnému, alebo úplnému fyzickému zničeniu
 d) opatrenia na zabránenie rodenia detí skupiny
 e) násilné prevádzanie detí z jednej skupiny do druhej

Za pôvodcu slova sa považuje Raphael Lemkin, právnik poľsko-židovského pôvodu. Pri svojich štúdiách v Ľvove sa zaoberal vyvražďovaním Arménov v Osmanskej ríši v roku 1915.

 Príklady 
 genocída Arménov (1914-1917)
 genocídy páchané Sovietskym zväzom v čase vlády Stalina (napr. dekulakizácia, prenasledovanie Kozákov a ďalšie.)
 genocídy páchané nacistickým Nemeckom v okupovaných krajinách a holokaust
 kambodžská genocída
 rwandská genocída
 tzv. „etnické čistky“ v bývalej Juhoslávii medzi Srbmi a Bosniakmi

 Referencie 

 Iné projekty 

Kategória:Medzinárodné právo
Kategória:Trestné činy

Kategória:Zločiny proti ľudskosti